b'\n_START_ARTICLE_\nHenning Hauger\n_START_SECTION_\nTidligere karriere\n_START_PARAGRAPH_\nHauger startet sin karriere som guttespiller i Stab\xc3\xa6k Fotball og Stab\xc3\xa6k Bandy. Det var f\xc3\xb8rst bandygutta han s\xc3\xa5 opp til, men da hans seks \xc3\xa5r eldre bror, Andreas Hauger spilte seg inn p\xc3\xa5 A-laget til Stab\xc3\xa6k fotball, valgte han \xc3\xa5 satse p\xc3\xa5 det samme. I 2002 ble han tatt opp i A-stallen til Stab\xc3\xa6k, og et \xc3\xa5r senere fikk han sin debut som innbytter. I 2004 ble det enda flere kamper, da han kom inn som innbytter i tolv kamper, og scorte sitt f\xc3\xb8rste og andre m\xc3\xa5l. I denne perioden var Hauger f\xc3\xb8rst og fremst sett p\xc3\xa5 som en offensiv midtbanespiller, og ble kjent i Stab\xc3\xa6k-milj\xc3\xb8et som gutten med Norges beste f\xc3\xb8rstetouch. Han noterte seg for \xc3\xa5tte m\xc3\xa5l frem til Jan J\xc3\xb6nsson tok over roret, og han ble omskolert til defensiv midtbanespiller. Han forlot moderklubben sin til fordel for Hannover i 2011, men ble tatt farvel med som en helt i Stab\xc3\xa6k, og fikk hedersordene; Henning Hauger er en helt spesiell spiller for Stab\xc3\xa6k. I tillegg til \xc3\xa5 ALDRI ha mistet ballen \xc3\xa9n eneste gang i hele sin Stab\xc3\xa6k-karri\xc3\xa8re, s\xc3\xa5 er han bokstavelig talt f\xc3\xb8dt inn i klubben, med hele familien som har spilt bandy og fotball i en evighet for Stab\xc3\xa6k.\n_START_SECTION_\nHannover 96\n_START_PARAGRAPH_\nStab\xc3\xa6k ble den 1. juli 2011 enig med Hannover 96 om en overgang p\xc3\xa5 3.5 millioner kr for Hauger. Han debuterte som innbytter  den 6. august mot TSG Hoffenheim\n_START_SECTION_\nHauger for landslaget\n_START_PARAGRAPH_\nHauger har spilt over 40 aldersbestemte landskamper, og ble 18. januar 2006 tatt ut i A-landslagets tropp til treningskampene mot USA og Mexico. I kvalifiseringen til VM i 2010 ble han tatt ut hyppig i landslagstroppen, og startet ogs\xc3\xa5 hjemmekampen mot Nederland 15. oktober 2008. Etter at Egil Olsen tok over landslaget i 2009 fikk Hauger i \xc3\xb8kende grad tillit, og han startet b\xc3\xa5de bortekampen mot Nederland 10. juni, og hjemmekampen mot Makedonia 9. september, samt privatlandskampen mot S\xc3\xb8r-Afrika 10. oktober. Gradvis etablerte Hauger seg som et fast innslag p\xc3\xa5 landslaget.'